《和姚复庄燮《赠别黄大使四章即题其百药山房诗卷》原韵 其三》
清代·黄若济

我兄善择友，半多嵇阮交。见子所为文，久思结同袍。

今直泛鸳水，居然叩蓬蒿。精采固奕奕，词源更滔滔。

款留宿南园，对垒诗城高。閒骑出挑战，苦无赫连刀。

缓兵得奇计，一醉方陶陶。

作者简介：黄若济，字子未，号兰舟，嘉善人。议叙布政司经历。有《百药山房集》。